**Έκθεση της Κοινοβουλευτικής Επιτροπής Γεωργίας και Φυσικών Πόρων για το νομοσχέδιο «Ο περί Προστατευτικών Μέτρων κατά των Επιβλαβών για τα Φυτά Οργανισμών Νόμος του 2023»**

**Παρόντες:**

|  |  |
| --- | --- |
| Γιαννάκης Γαβριήλ, πρόεδρος | Xρίστος Ορφανίδης |
| Ανδρέας Πασιουρτίδης | Λίνος Παπαγιάννης |
| Βαλεντίνος Φακοντής | Ηλίας Μυριάνθους |
| Χαράλαμπος Πάζαρος | Χαράλαμπος Θεοπέμπτου |
| Κυριάκος Χατζηγιάννης |  |

Η Κοινοβουλευτική Επιτροπή Γεωργίας και Φυσικών Πόρων εξέτασε το πιο πάνω νομοσχέδιο σε τρεις συνεδρίες της, που πραγματοποιήθηκαν την 31η Οκτωβρίου και στις 7 και 14 Νοεμβρίου 2023. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι του Τμήματος Γεωργίας, του Ινστιτούτου Γεωργικών Ερευνών και του Τμήματος Δασών του Υπουργείου Γεωργίας, Αγροτικής Ανάπτυξης και Περιβάλλοντος, του Τμήματος Τελωνείων του Υπουργείου Οικονομικών, του Υπουργείου Ενέργειας, Εμπορίου και Βιομηχανίας, της Νομικής Υπηρεσίας της Δημοκρατίας, της Ένωσης Δήμων Κύπρου και οι αγροτικές οργανώσεις ΕΚΑ και Ευρωαγροτικός.

Οι Κτηνιατρικές Υπηρεσίες του Υπουργείου Γεωργίας, Αγροτικής Ανάπτυξης και Περιβάλλοντος, ο Κυπριακός Σύνδεσμος Φυτοπροστασίας, το Κυπριακό Εμπορικό και Βιομηχανικό Επιμελητήριο (ΚΕΒΕ) και οι αγροτικές οργανώσεις ΠΕΚ, ΕΚΑ, Νέα Αγροτική Κίνηση και Παναγροτικός Σύνδεσμος, παρ’ όλο που κλήθηκαν, δεν εκπροσωπήθηκαν στην εν λόγω συνεδρία της επιτροπής.

Οι Υγειονομικές Υπηρεσίες του Υπουργείου Υγείας, παρ’ όλο που δεν εκπροσωπήθηκαν στις συνεδρίες της επιτροπής, σε υπόμνημα που απέστειλαν στην επιτροπή ανέφεραν ότι δεν έχουν οποιεσδήποτε απόψεις επί του νομοσχεδίου και δεν θα έχουν οποιαδήποτε εμπλοκή στην εφαρμογή του νομοσχεδίου, σε περίπτωση που αυτό ψηφιστεί σε νόμο.

Σκοπός του νόμου που προτείνεται είναι η θέσπιση νέας νομοθεσίας προς αντικατάσταση υφιστάμενης νομοθεσίας για εφαρμογή πράξεων της Ευρωπαϊκής Ένωσης που αφορούν τα προστατευτικά μέτρα κατά των επιβλαβών για τα φυτά οργανισμών.

Ειδικότερα, ο νόμος που προτείνεται αποσκοπεί στην εφαρμογή των ακόλουθων πράξεων της Ευρωπαϊκής Ένωσης:

1. Κανονισμός (ΕΕ) 2016/2031 του Ευρωπαϊκού Κοινοβουλίου και του Συμβουλίου της 26ης Οκτωβρίου 2016 σχετικά με προστατευτικά μέτρα κατά των επιβλαβών για τα φυτά οργανισμών, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 228/2013, (ΕΕ) αριθ. 652/2014 και (ΕΕ) αριθ. 1143/2014, και την κατάργηση των οδηγιών του Συμβουλίου 69/464/ΕΟΚ, 74/647/ΕΟΚ, 93/85/ΕΟΚ, 98/57/ΕΚ, 2000/29/ΕΚ, 2006/91/ΕΚ και 2007/33/ΕΚ.

2. Κανονισμός (EE) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (EE) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους).

Σημειώνεται ότι, κατ’ εξαίρεσιν της συνήθους διαδικασίας συζήτησης, το νομοσχέδιο εξετάστηκε από την επιτροπή κατά προτεραιότητα, σύμφωνα με τις πρόνοιες του Κανονισμού 40Α(3) του Κανονισμού της Βουλής των Αντιπροσώπων, για λόγους που επιβάλλονται από τον σκοπό του. Ειδικότερα, για τη συζήτηση του νομοσχεδίου ακολουθήθηκε η προβλεπόμενη διαδικασία συζήτησης όσον αφορά τα προνοούμενα στον Κανονισμό της Βουλής στάδια συζήτησης, αλλά, για σκοπούς επίσπευσης της όλης διαδικασίας, τα εν λόγω στάδια έχουν συμπτυχθεί.

Σημειώνεται περαιτέρω ότι το υπό αναφορά νομοσχέδιο εξετάστηκε από κοινού με τους περί Προστατευτικών Μέτρων κατά των Επιβλαβών για τα Φυτά Οργανισμών (Καθορισμός Τελών) Κανονισμούς του 2023, ωστόσο οι εν λόγω κανονισμοί, για την έκδοση των οποίων η εξουσιοδοτική διάταξη περιλαμβάνεται στο υπό εξέταση νομοσχέδιο, θα προωθηθούν στην ολομέλεια του σώματος για έγκριση σε ευθετότερο χρόνο, ώστε να τηρηθεί η Αρχή της Νομιμότητας, αφού, ως γνωστό, για την έκδοση και έγκριση μιας κανονιστικής διοικητικής πράξης απαιτείται να υπάρχει εκ των προτέρων σε ισχύ εξουσιοδοτική διάταξη σε πρωτογενή νομοθεσία, ήτοι νόμο, διάταξη η οποία περιλαμβάνεται στο υπό συζήτηση νομοσχέδιο, του οποίου η ψήφιση και θέση σε ισχύ πρέπει να προηγηθεί.

Σύμφωνα με τα στοιχεία που κατατέθηκαν ενώπιον της επιτροπής, με το υπό αναφορά νομοσχέδιο σκοπείται ειδικότερα η θέσπιση των απαραίτητων διοικητικών διαδικασιών για εφαρμογή των πράξεων της Ευρωπαϊκής Ένωσης που αφορούν την παραγωγή, την επιθεώρηση, τη δειγματοληψία, τις δοκιμές, την εισαγωγή, την κυκλοφορία και την πιστοποίηση φυτικού υλικού, καθώς και την κοινοποίηση, την ανίχνευση ή την εξάλειψη των επιβλαβών οργανισμών που περιέχονται σε φυτικό υλικό. Επίσης, το εν λόγω νομοσχέδιο περιλαμβάνει πρόνοιες για την επιβολή διοικητικών κυρώσεων και ποινών στις περιπτώσεις παράβασης ή παράλειψης συμμόρφωσης με τις πρόνοιες αυτού.

Σημειώνεται ότι ο Ευρωπαϊκός Κανονισμός, ως νομοθετικό μέσο, έχει άμεση ισχύ και δεσμεύει πλήρως την Κυπριακή Δημοκρατία ως προς όλες τις διατάξεις του από την ημερομηνία που αυτός τίθεται σε ισχύ, αφού από την ημερομηνία αυτή ουσιαστικά εξομοιώνεται με εσωτερική νομοθεσία, για την οποία απαιτούνται απλώς εφαρμοστικά μέτρα, χωρίς την ανάγκη ενσωμάτωσης των διατάξεών του σε ημεδαπή νομοθεσία.

Συναφώς, σύμφωνα με σχετικές διατάξεις του Κανονισμού (ΕΕ) 2016/2031 και του Κανονισμού (ΕΕ) 2017/625, την εφαρμογή των οποίων προβλέπει το υπό συζήτηση νομοσχέδιο, η Δημοκρατία εφαρμόζει τις εν λόγω διατάξεις από τη 14η Δεκεμβρίου 2019, ημερομηνία κατά την οποία αυτοί τέθηκαν σε ισχύ. Ωστόσο, το νομοσχέδιο για την εφαρμογή των εν λόγω Κανονισμών κατατέθηκε στη Βουλή των Αντιπροσώπων στις 28 Σεπτεμβρίου 2023.

Η Κοινοβουλευτική Επιτροπή Γεωργίας και Φυσικών Πόρων, αφού έλαβε υπόψη όλα όσα τέθηκαν ενώπιόν της, και αφού επέφερε στο κείμενο του νομοσχεδίου τις απαραίτητες νομοτεχνικές βελτιώσεις, αποφάσισε, κατά πλειοψηφία του προέδρου της και των μελών της βουλευτών της κοινοβουλευτικής ομάδας ΑΚΕΛ-Αριστερά-Νέες Δυνάμεις, της κοινοβουλευτικής ομάδας του Δημοκρατικού Συναγερμού, καθώς και του μέλους της βουλευτή της ΕΔΕΚ Σοσιαλιστικό Κόμμα, να εισηγηθεί στην ολομέλεια του σώματος την ψήφιση του νομοσχεδίου σε νόμο.

Το μέλος της επιτροπής βουλευτής της κοινοβουλευτικής ομάδας του Δημοκρατικού Κόμματος, το μέλος της βουλευτής του Εθνικού Λαϊκού Μετώπου και το μέλος της βουλευτής του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών του νομοσχεδίου κατά τη συζήτησή του στην ολομέλεια του σώματος.

28 Νοεμβρίου 2023

Αρ. Φακ.: 23.01.064.145-2023

ΚλΧ/ΜΓ/ΧΜ